Путин Владимир Иорданием и пащтыхьыр и хьэщIэщ
УФ-м и Президентым Ново-Огарёвэ щиIэ резиденцэм Путин Владимир щыхуэзащ Иорданием и пащтыхьым. Ахэр тепсэлъыхьащ къэралитIыр зэрызэдэлажьэм, Сирием мамырыгъэр щызэфIэгъэувэжыным теухуауэ яхузэфIэкIынум.
ЛIыщхьэхэр щызэпсалъэм пащтыхь Абдалла ЕтIуанэм жиIащ Путиныр ныбжьэгъум фIэкIыжу, къуэшу къызэрилъытэр. Абы къыхигъэщащ мотоциклым тесу Урысейм къыщикIухьыну зэрыхуейр.
«Урысеймрэ Иордан Хьэшимит Пащтыхьыгъуэмрэ куэд щIауэ зэпыщIэныгъэ быдэ яIэщ, ныбжьэгъугъэр и лъабжьэу, дзыхь, пщIэ зэхуащIу», — жиIащ Урысейм и Iэтащхьэм. «Хуабжьу си гуапэщ Москва иджыри зэ сыкъызэрыкIуар», — ибзыщIакъым Иорданием и пащтыхьми и гурыщIэхэр.
Абдалла ЕтIуанэр Урысейм щIэх-щIэхыурэ щохьэщIэ: 2001 гъэ лъандэрэ 11-рэ къэкIуащ.
«Урысейм сыт щыгъуи ди хэгъуэгумкIэ мыхьэнэшхуэ иIэу къокIуэкI, дэри пщIэ худощI фи къэралым», — къыхигъэщащ лIыщхьэм.
«Фи Президентымрэ сэрэ ди хэгъуэгум епха IуэхугъуэшхуэхэмкIэ сытым дежи дызочэнджэщ. Иджы сыкъыщIэкIуар КъуэкIыпIэ Гъунэгъум теухуа Iуэхухэрщ», — къыпищащ абы.
УнафэщIхэр зытепсэлъыхьахэм я нэхъыщхьэр Сирием щекIуэкI зауэр гъэувыIэнырщ. А къэралыр Иорданием къыпылъщ. «Сэ къызэрыслъытэмкIэ, дэ тIури дрителъхьэщ зэрыхьзэрийр политикэ IэмалхэмкIэ зэфIэхыным», — жиIащ пащтыхьым.
«ИкIи быдэу си фIэщ мэхъу, илъэс бжыгъэ куэд хъуауэ ди зэхуаку дэлъ зэныбжьэгъугъэм и фIыгъэкIэ, лэжьыгъэ купщIафIэ къыдэхъулIэну. Хуабжьу си гуапэщ си ныбжьэгъум сызэрыхуэзар», — дыщIигъуащ Абдалла ЕтIуанэм.
Журналистхэр зыщIэса зэIущIэр имыух щIыкIэ, УФ-м и Президентыр щIэупщIащ: «Зи щIыхьыр ин, уэ зэ уигу иплъхьат Урысейм мотоциклкIэ къыщыбжыхьыну. А мурадыр иджыри уиIэ?»
«Си къуэшым и гъусэу ар зэзгъэхъулIэным си гугъэр хэсхыжакъым», — жиIащ хьэщIэм.
«Сегупсысынщ», — жиIащ Путинми.
ЛIыщхьэхэр зытепсэлъыхьынухэм ящыщщ сату-экономикэ зэпыщIэныгъэхэр гъэбыдэныр, абы къыхэкIыу атомнэ энергетикэмрэ дзэтехникэ IэнатIэхэмрэ епха Iуэхухэр япэ ирагъэщынущ. Нэгъабэ бжьыхьэм «Росатом» IуэхущIапIэм тендер къихьащ Иорданием АЭС щиухуэну. А лэжьыгъэр къэралитIым я зэхуаку дэлъ зэпыщIэныгъэр нэхъри щIэзыгъэбыдэщ, АЭС-м пащтыхьыгъуэр зэрыщыту электрокъарукIэ къызэригъэпэщынущ. Апхуэдэуи Iэмал къытхукъуэкIынущ электрокъарур нэгъуэщI къэралхэм еттыну. Правительствэхэр зэрызэгурыIуэнур 2014 гъэм и гъэмахуэ пщIондэ хьэзыр хъунущ. Мы Iуэхум халъхьэну мылъкур егъэлеящ — доллар меларди 10 мэхъу. Ухуэныгъэр 2020 гъэм яухынущ.
Туризм и лъэныкъуэкIи узыщыгуфIыкIынхэр щыIэщ: гъэ къэс Иорданием зыгъэпсэхуакIуэ, зыплъыхьакIуэ макIуэ Урысейм и цIыху мин 25-рэ.
Латухинэ Кирэ. «Российская газета»
